# „Ráckevei diákok technikai,földrajzi,történelmi kincskeresése a Felvidéken”- Határtalanul kirándulás 2025

A Ráckevei Árpád Fejedelem Általános Iskola diákjai a Miniszterelnökség Nemzetpolitikai Államtitkárságának megbízásából a Bethlen Gábor Alapkezelő Zrt által meghirdetett Határtalanul program keretében elutazhattak a Felvidékre, Szlovákiába.

A Határtalanul program célja, hogy a diákok tanulmányi kirándulás keretében megismerjék a Magyarország határain kívül élő magyarságot, a külhoni magyarsággal kapcsolatos ismereteik bővüljenek. Diákjaink 2025 május 28-30 között jártak a Felvidéken, Szlovákiában, ahonnan sok élménnyel érkeztek haza. Kirándulásunk egyik témája volt a ráckevei és a gútai hajómalom összehasonlítása. Szeretnénk megköszönni a Ráckevei Molnár Céh Alapítványának a tanulmányi kiránduláshoz nyújtott segítségét, amelynek során megismertették velünk a hajómalom működését, a régi molnárok életét és munkáját.

 Utunkról Horváth Hanna 7.a osztályos tanuló élménybeszámolójával ismertetjük meg az olvasókat.

 Végre eljött a szerda, a kirándulás napja, amit mindenki izgatottan várt. Egy nagy fehér busz érkezett értünk, amelybe gyorsan bepakoltunk és elfoglaltuk az ülőhelyeinket. Az indulás pillanata is elérkezett, boldogan integettünk a járdán álló , aggódó szüleinknek. Három napos „kaland” várt ránk, amelyre már sokat készültünk, előkészítő órákon vettünk részt, ahol a kirándulás napjaira, témáira készítettek fel tanáraink. Első úti célunk a Naszvadi Magyar Alapiskola volt, ahol már izgatottan vártak bennünket. Itt közös programon vettünk részt az iskola tanulóival. Interaktív módon egymásnak bemutattuk iskoláinkat, fociztunk , és nem mi nyertünk, kvízjátékot játszottunk Petőfi Sándor János vitéz című művéből . A kellemesen eltöltött délelőtt után egy újabb érdekes program várt bennünket, az ógyallai csillagvizsgálóban. Meghallgattunk egy előadást a csillagászatról és megtekintettük a planetárium csodáit, megkoszorúztuk az alapító Konkoly-Thege Miklós sírját. Utunkat tovább folytatva Gútára érkeztünk a vízimalomba. Alaposan körbejártuk a malmot és összehasonlítottuk a ráckevei malommal. Még várt bennünket egy következő látnivaló Deákiban , a románkori Nagyboldogasszony templomot néztük meg. Alaposan kifáradva értünk szállásunkra.

 Második napunkat a Malonyán található arborétumban kezdtük. A botanikus kertet báró Ambrózi-Migazzi István alapította , és ez a kert a Felvidék legszebb arborétuma. A kellemes séta után Bajmócra indultunk, hogy egy gyönyörű várkastélyt keressünk fel. Ez egy mesevár, Közép-Európa legszebb várkastély. Itt van egy hársfa, ami 500 éves. Mátyás király kedvenc fája volt. A délután további részét Nyitrán töltöttük. Sétáltunk a várnegyedben, jártunk a székesegyházban.

Harmadik napunkon korán keltünk, bepakoltunk a buszba és elindultunk Dunaszerdahelyre. Várost néztünk, a híres focistadion sem maradhatott ki a látnivalók közül. Utunk ezután Révkomáromba vezetett. A város ezen részén van a híres komáromi erőd egyik része. Vannak látogatható részei amit bejártunk. Hatalmas, lehet benne bolyongani órákig. Az erőd után a városban sétáltunk, megismertük a történetét . A város híres szülötte Jókai Mór, és felkerestük a Jókai múzeumot. 200 éve született Jókai és egy emlékkiállítás rendeztek a múzeumban ennek tiszteletére. A múzeum után egy nagyon jó fagyizást tartottunk.

Minden programon nagyon jól éreztük magunkat. A kirándulás lehetőséget adott , hogy a másik osztály tagjait is jobban megismerhessük. Szeretnénk köszönetet mondani tanárainknak és mindazoknak, akik segítségével ez az utazás létrejöhetett.

 Dr.Nagy Klára

 szervezőtanár